# Bemærkninger til underviseren

Det er hensigten, at denne vejledning skal gives til de studerende. Dokumentet er således en skabelon, der tjener som inspiration og tjekliste, og den skal tilpasses det aktuelle kursus og studieordningens krav, inden den gives videre til de studerende. Det er ikke en officiel regeltekst, og du må fjerne, tilføje og ændre efter forgodtbefindende. Kantede parenteser og rød skrift markerer kommentarer eller oplysninger, du skal levere. Husk at fjerne parenteserne og at ændre skriftfarven til sort. Teksten er skrevet af Anders Foss, Medievidenskab, AU (mail@andersfoss.dk) i december 2012 på baggrund af den angivne litteratur samt egne og kollegers erfaringer.

# Vejledning i kombinationseksamen for faget [titel, år, niveau]

Dette er en vejledning i at gå til eksamen, hvor produkterne er både en skriftlig **synopse** og en **mundtlig fremlæggelse** med efterfølgende diskussion – jf. studieordningens bestemmelse for eksamen i dette kursus.

Ud over deltagelse i undervisningen består eksamen af tre elementer:

1. En skriftlig **synopse** på [3-5] normalsider af 2400 anslag. Alt på nær litteraturlisten medregnes i optællingen. Sørg for at overholde kravet til omfang. Synopsen skal afleveres den [dato, tid, sted og andre betingelser].
2. En mundtlig **fremlæggelse**, som du har forberedt. [eventuelt dato, tid, sted og andre betingelser]
3. En kort **diskussion** mellem dig, eksaminator og censor i forlængelse af fremlæggelsen. Dette kan du ikke forberede dig på ud over at repetere pensum.

# Skriftlig + mundtlig = en hel undersøgelse

Du skal tænke den skriftlige og den mundtlige del af eksamen som en helhed. *Tilsammen* skal de to dele indeholde alt det, som en selvstændig, undersøgende opgave indeholder: [følgende liste tilpasses kurset] motivering, problemformulering, metodeafsnit, teoripræsentation, materialeafgrænsning, redegørelse og/eller analyse, diskussion, konklusion, litteratur og bilag.

Det er *ikke* meningen, at din mundtlige fremlæggelse blot skal gentage, hvad der står i synopsen. Til gengæld skal synopsen give eksaminator og censor de nødvendige forudsætninger for at forstå den mundtlige del af din undersøgelse, der omvendt skal tage tråden op fra synopsen.

Det betyder ikke nødvendigvis, at den mundtlige fremlæggelse skal forsætte kronologisk, dér hvor synopsen stopper, og det er i nogen grad op til dig at afgøre, hvad der skal fremlægges i den skriftlige og i den mundtlige del.

# Dette bør som minimum stå i synopsen

* En **indledning** med beskrivelse af problemstillingen og projektet, herunder en god og præcis **problemformulering**
* En præsentation og afgrænsning af analysens **emne**/genstand/materiale/empiri
* Eventuelle **begrebsdefinitioner**
* **Analysens** hovedpunkter
* Litteratur- og **kildeliste**.

# Et eller flere af disse punkter indgår i den mundtlige fremlæggelse

* Uddybning af analysen
* Motiveringen for projektet
* Præsentation af konklusionen
* Argumentation for konklusionen
* Perspektivering af opgavens emne, problemer og resultater
* Diskussion af metoden og/eller teorien
* Diskussion og/eller uddybning af analysens resultater.

*Uanset hvilken fordeling af stof og fremstillingsformer, du vælger mellem den skriftlige og den mundtlige del af projektet, så er det vigtigt, at der samlet set ikke mangler noget væsentligt.*

# Projektstyring

Netop fordi den skriftlige og mundtlige del skal hænge sammen og udgøre en helhed, er du nødt til at lave en foreløbig disposition for den mundtlige fremlæggelse *sideløbende* med, at du skriver synopsen. Du behøver ikke at lave et detaljeret manuskript til den mundtlige fremlæggelse, mens du skriver på synopsen, men du er nødt til at have et rimeligt overblik over, hvad du vil bruge fremlæggelsen til, ellers risikerer du at få for meget stof, for lidt stof eller det forkerte stof til den mundtlige del.

# Synopsen

Den skriftlige del skal være lige så gennemarbejdet, veldisponeret og fejlfattig som en normal skriftlig eksamensopgave, og den skal skrives i stort set samme genre. Du bør derfor få andre til at give feedback og læse korrektur på teksten inden aflevering.

I synopsen vil det være en god idé, at du skriver, når noget vil blive fulgt op i den mundtlige del. Du kunne eksempelvis skrive: »dette vil blive behandlet (yderligere) under den mundtlige fremlæggelse«. Du bør altså aktivt udpege de væsentlige ’huller’ i synopsen, sådan at eksaminator og censor kan se, hvad de har ’til gode’. Det er selvfølgelig vigtigt, at du så faktisk leverer, hvad du har lovet.

# Forberedelse af den mundtlige fremlæggelse

Din mundtlige fremlæggelse skal vare [xx-xx] minutter. Du bliver afbrudt, hvis tidsrammen overskrides.

## Gåde råd til den mundtlige fremlæggelse

* Overvej, om du har glæde af at skrive et *ordret* manuskript *i talesprog*. Dette manuskript er din sikkerhed for
* at du kan overholde tidsfristen.
* at du får sagt det rigtige (og *kun* dette).
* at du kan komme videre, hvis du går i stå.
* Øv din fremlæggelse flere gange. Hvis du gør dette grundigt nok, behøver du ikke læse op fra dit manuskript, men kan nøjes med at have det i nærheden som støtte.
* Hvis ikke du bryder dig om at skrive et ordret manuskript, skal du som minimum lave en disposition over, hvad du vil sige og i hvilken rækkefølge. Du bør under alle omstændigheder øve præsentationen flere gange.
* Lav en visuel præsentation (eksempelvis i PowerPoint), som støtter den verbale del af din fremlæggelse. Dette er især vigtigt, når emnet indeholder tabeller, kort, skemaer, billeder eller andre informationer, som kræver visuel afkodning.
* Hvis du opdager alvorlige fejl og/eller mangler i synopsen, bør du kort korrigere dem. Undgå dog, at din fremlæggelse bliver et ’korrekturark’ over småfejl.
* Prøv at forudse, hvilke spørgsmål, du kan blive udsat for. Du skal ikke bevidst udelade væsentligt indhold fra synopsen eller din fremlæggelse, men måske kan du lægge bolden fornuftigt til diskussionen? Der er en vis sandsynlighed – men ikke garanti – for, at det første spørgsmål fra eksaminator tager udgangspunkt i det sidste, du siger.

# Karakter

Du får én karakter. Der er altså tale om en helhedsvurdering, og som udgangspunkt tillægges den mundtlige og den skriftlige del lige stor vægt (50/50).

# Videre læsning

**Greve**, L. (2010). *Den gode præsentation*. Frederiksberg: Samfundslitteratur.

* Indeholder blandt andet et godt afsnit om disponering af det mundtlige oplæg.

**Hedelund**, L. & **Stray Jørgensen**, P. (2004). *Mundtlig eksamen med skriftlig materiale/synopsis*. Frederiksberg: Samfundslitteratur.

* Denne vejledning er i al væsentligt baseret på Hedelund og Stray Jørgensens tekst.

**Stray Jørgensen**, P. & **Rienecker**, L. (2012). *Den gode opgave*. Frederiksberg: Samfundslitteratur.

* Bogen er et must for alle studerende og undervisere på humanistiske videregående uddannelser. Indeholder blandt andet *pentagonen*, der beskriver de elementer, som en selvstændig undersøgelse skal indeholde. En revideret 4. udgave er netop udkommet (december 2012).